Source: https://www.epi.sk/zz/2002-251
Timestamp: 2019-12-08 17:49:44+00:00
Document Index: 15642754

Matched Legal Cases: ['§ 3', '§ 4', '§ 5', 'súd ', 'čl. 2', 'čl. 13', 'čl. 16', 'čl. 20', 'čl. 67', 'čl. 68', '§ 3', '§ 4', '§ 5', 'čl. 13', 'čl. 20', 'čl. 68', '§ 123', '§ 6', '§ 7', '§ 12', '§ 3', '§ 4', '§ 5', '§ 3', '§ 4', '§ 5']

251/2002 Z. z. Nález Ústavného súdu Slovenskej republiky z 25. apríla 2002 vo veci vyslovenia nesúladu ustanovení §... | Aktuálne znenie
Hľadaj v 251/2002 ×
251/2002 Z. z.
Nález č. 251/2002 Z. z.Nález Ústavného súdu Slovenskej republiky z 25. apríla 2002 vo veci vyslovenia nesúladu ustanovení § 3, § 4 ods. 1 písm. a) a § 5 ods. 1 všeobecne záväzného nariadenia mestskej časti Bratislava-Jarovce č. 4/1993 z 25. novembra 1993 o chove zvierat hospodárskych a úžitkových s Ústavou Slovenskej republiky, s Občianskym zákonníkom, so zákonom Slovenskej národnej rady č. 369/1990 Zb. o obecnom zriadení v znení neskorších predpisov a so zákonom Národnej rady Slovenskej republiky č. 115/1995 Z. z. o ochrane zvierat
Čiastka 109/2002
Platnosť od 18.05.2002
Účinnosť od 18.05.2002
Aktuálne znenie 18.05.2002
z 25. apríla 2002
Ústavný súd Slovenskej republiky v senáte zloženom z predsedu Lajosa Mészárosa a zo sudcov Štefana Ogurčáka a Daniela Švábyho na neverejnom zasadnutí 25. apríla 2002 prerokoval návrh generálneho prokurátora Slovenskej republiky na začatie konania o súlade všeobecne záväzného nariadenia mestskej časti Bratislava-Jarovce č. 4/1993 z 25. novembra 1993 o chove zvierat hospodárskych a úžitkových s čl. 2 ods. 3, čl. 13 ods. 1, čl. 16 ods. 1, čl. 20 ods. 1, čl. 67 a s čl. 68 Ústavy Slovenskej republiky, so zákonom Slovenskej národnej rady č. 369/1990 Zb. o obecnom zriadení v znení neskorších predpisov, s Občianskym zákonníkom a so zákonom Národnej rady Slovenskej republiky č. 115/1995 Z. z. o ochrane zvierat a takto
1. Ustanovenia § 3, § 4 ods. 1 písm. a) a § 5 ods. 1 všeobecne záväzného nariadenia mestskej časti Bratislava-Jarovce č. 4/1993 z 25. novembra 1993 o chove zvierat hospodárskych a úžitkových nie sú v súlade s čl. 13 ods. 2, čl. 20 ods. 1 a s čl. 68 Ústavy Slovenskej republiky, s ustanovením § 123 Občianskeho zákonníka, s ustanovením § 6 ods. 1 zákona Slovenskej národnej rady č. 369/1990 Zb. o obecnom zriadení v znení neskorších predpisov a s ustanoveniami § 7 ods. 1, § 12 a 15 zákona Národnej rady Slovenskej republiky č. 115/1995 Z. z. o ochrane zvierat.
Dňom vyhlásenia tohto nálezu v Zbierke zákonov Slovenskej republiky strácajú ustanovenia § 3, § 4 ods. 1 písm. a) a § 5 ods. 1 všeobecne záväzného nariadenia mestskej časti Bratislava-Jarovce č. 4/1993 z 25. novembra 1993 o chove zvierat hospodárskych a úžitkových účinnosť.
Ak Miestne zastupiteľstvo mestskej časti Bratislava-Jarovce neuvedie ustanovenia § 3, § 4 ods. 1 písm. a) a § 5 ods. 1 všeobecne záväzného nariadenia č. 4/1993 z 25. novembra 1993 o chove zvierat hospodárskych a úžitkových do súladu s Ústavou Slovenskej republiky a s príslušnými ustanoveniami zákonov, strácajú po šiestich mesiacoch od vyhlásenia tohto nálezu v Zbierke zákonov Slovenskej republiky platnosť.
Predseda senátu:
Lajos Mészáros v. r.